b'\n_START_ARTICLE_\nPasaka (Kauno kino teatras)\n_START_SECTION_\nIstorija\n_START_PARAGRAPH_\nKino teatras statytas 1938\xe2\x80\x931939\xc2\xa0m., rekonstruotas 1962, 2000\xc2\xa0m._NEWLINE_1937\xc2\xa0m. gruod\xc4\xaf kampinio plano sklyp\xc4\x85 tuometiniame Ukmerg\xc4\x97s pl. 58 lygiomis dalimis \xc4\xafsigijo Rocha-L\xc4\x97ja ir Vulfas Ep\xc5\xa1teinai bei Zelikas Kapulskis. 1939\xc2\xa0m. vasar\xc4\xaf miesto Statybos komisijai pateiktas V. Ep\xc5\xa1teino ir Z. Kapulskio pra\xc5\xa1ymas leisti statyti m\xc5\xabrin\xc4\xaf pastat\xc4\x85 kino teatrui \xe2\x80\x9ePasaulis\xe2\x80\x9c. Projekto autorius\xc2\xa0\xe2\x80\x93 diplomuotas in\xc5\xbeinierius Juozas Segalauskas. Pastatas tur\xc4\x97jo b\xc5\xabti 2-j\xc5\xb3 auk\xc5\xa1t\xc5\xb3, plyt\xc5\xb3 m\xc5\xabro, skarda dengtu stogu. Jame suprojektuotas vandentiekis, kanalizacija, centrinis ap\xc5\xa1ildymas. Pra\xc5\xa1ymas statyti kino teatr\xc4\x85 priduotas ir \xc4\xaf Vyriausi\xc4\x85j\xc4\x85 statybos ir sauskeli\xc5\xb3 inspekcij\xc4\x85. Pastato projekt\xc4\x85 pasi\xc5\xablyta i\xc5\xa1taisyti. Atkreiptas savinink\xc5\xb3 d\xc4\x97mesys, kad jau i\xc5\xa1duotas leidimas statyti kit\xc4\x85 kino teatr\xc4\x85 Savanori\xc5\xb3 pr. ir Auk\xc5\xa1tai\xc4\x8di\xc5\xb3 g. kampe. Pabr\xc4\x97\xc5\xbeta, kad statyti \xc5\xa1alia antr\xc4\x85 kino teatr\xc4\x85 n\xc4\x97ra racionalu._NEWLINE_1939\xc2\xa0m. kov\xc4\x85 Statybos ir sauskeli\xc5\xb3 inspekcija patvirtino V. Ep\xc5\xa1teino ir Z. Kapulskio kino teatro pastato projekt\xc4\x85. Projekt\xc4\x85 pasira\xc5\xa1\xc4\x97 in\xc5\xbe. J. Segalauskas ir in\xc5\xbe. Jok\xc5\xabbas Rabinovi\xc4\x8dius. Kino teatras pavadintas \xe2\x80\x9ePasaka\xe2\x80\x9c. Numatytos 372 vietos sal\xc4\x97je, 34 lo\xc5\xbe\xc4\x97je ir 109 balkone. I\xc5\xa1 viso buvo 515 viet\xc5\xb3. \xc4\xaerengta nauja to meto kino aparat\xc5\xabra. Kino teatras prad\xc4\x97jo veikti 1940\xc2\xa0m. kovo 8 d.\xc2\xa0\xe2\x80\x93 kviestinei publikai pademonstruotas filmas \xe2\x80\x9eDaktaras Koliu\xc5\xbenyj\xe2\x80\x9c._NEWLINE_Kino teatras buvo vienas i\xc5\xa1 moderniausi\xc5\xb3 Kaune, o repertuaru nedaug skyr\xc4\x97si nuo kit\xc5\xb3 \xc5\xbdaliakalnio kino teatr\xc5\xb3: \xc4\x8dia vyravo SSRS gamybos filmai, seans\xc5\xb3 prad\xc5\xbeioje rod\xc4\x97 ne tik Lietuvos kronik\xc4\x85, bet ir Metro Goldwyn Mayer kino film\xc5\xb3 nuomos kontoros pateikiam\xc4\x85 Metro ap\xc5\xbevalg\xc4\x85. Skirtingai nei pana\xc5\xa1iu laiku duris atv\xc4\x97rusiai \xe2\x80\x9eRomuvai\xe2\x80\x9c, kuri i\xc5\xa1laik\xc4\x97 savo originali\xc4\x85 paskirt\xc4\xaf per vis\xc4\x85 okupacin\xc4\xaf laikotarp\xc4\xaf, \xe2\x80\x9ePasakoje\xe2\x80\x9c kino filmai prie naujosios santvarkos tebuvo rodomi de\xc5\xa1imtmet\xc4\xaf._NEWLINE_1949\xc2\xa0m. kino teatras u\xc5\xbedarytas. Vietoj jo pastate \xc4\xafrengta Kauno medicinos instituto sporto katedra ir sporto sal\xc4\x97, kurios pastate veik\xc4\x97 iki 1962\xc2\xa0m. Tuo metu sal\xc4\x97je panaikintas grind\xc5\xb3 nuolydis, lo\xc5\xbe\xc4\x97s._NEWLINE_Septintajame de\xc5\xa1imtmetyje, po rekonstrukcijos (aut. archit. M. Laurinavi\xc4\x8di\xc5\xabt\xc4\x97), pastate v\xc4\x97l atkurtas 420 viet\xc5\xb3 kino teatras. Rekonstrukcijos metu u\xc5\xbem\xc5\xabryti vakarinio fasado langai, atstatytas grind\xc5\xb3 nuolydis, \xc5\xa1iaur\xc4\x97s ryt\xc5\xb3 pus\xc4\x97je pastatytas priestatas._NEWLINE_1980\xc2\xa0m. pastatas remontuotas\xc2\xa0\xe2\x80\x93 sal\xc4\x97je nebeliko \xc4\xaf\xc4\x97jimo i\xc5\xa1 vestibiulio, ant vestibiulio sienos nutapyta freska._NEWLINE_\xc5\xbdlugus sovietinei santvarkai, \xe2\x80\x9ePasaka\xe2\x80\x9c bankrutavo. 1994\xc2\xa0m. parengtas kino teatro rekonstrukcijos ir interjero eskizinis projektas (aut. archit. R. Miliuk\xc5\xa1tis, D. \xc4\x8ciuta) Pagal \xc5\xa1\xc4\xaf projekt\xc4\x85 \xc4\xafvykdyti tik r\xc5\xabsio \xc4\xafrengimo darbai. 1995\xc2\xa0m. kino teatras visi\xc5\xa1kai u\xc5\xbedarytas ir pastatas kur\xc4\xaf laik\xc4\x85 stov\xc4\x97jo apleistas._NEWLINE_Po 2000\xc2\xa0m. rekonstrukcijos (aut. architektas A. Karalius), pastatui suteikta pramog\xc5\xb3 centro funkcija, i\xc5\xa1 esm\xc4\x97s pakei\xc4\x8diant vidaus erdvi\xc5\xb3 strukt\xc5\xabr\xc4\x85. Ant pagrindinio fasado atsirado disonuojantys reklamos elementai.\n_START_SECTION_\nArchitekt\xc5\xabra\n_START_PARAGRAPH_\nStatinys i\xc5\xa1t\xc4\x99sto sta\xc4\x8diakampio plano, dviej\xc5\xb3 auk\xc5\xa1t\xc5\xb3, su atviru prieangiu, su dekoratyviniu balkonu. Pagrindinis fasadas priskirtinas art deco stilistikai. Pastato fasadas reprezentuoja ketvirtajame de\xc5\xa1imtmetyje kino teatr\xc5\xb3 architekt\xc5\xabroje paplitusias specifines, ver\xc5\xbelumu pasi\xc5\xbeymin\xc4\x8dias art deco tendencijas. Reprezentatyvus, bet lakoni\xc5\xa1kas pagrindinis fasadas pagr\xc4\xafstas vertikaliomis i\xc5\xa1ky\xc5\xa1omis, kurios \xc4\xafr\xc4\x97mina centrin\xc4\x99 paauk\xc5\xa1int\xc4\x85 dal\xc4\xaf ir laiptuotais segmentais jungia j\xc4\x85 su \xc5\xa1onin\xc4\x97mis. Yra fasadus darkan\xc4\x8di\xc5\xb3 sovietme\xc4\x8dio pakeitim\xc5\xb3. Plyt\xc5\xb3 m\xc5\xabro sienos padengtos granitiniu tinku (dalyje fasad\xc5\xb3 pakeista apdaila).'